AIŠKINAMASIS RAŠTAS

Dėl keleivių vežimo reguliariais reisais vietinio susisiekimo maršrutais tarifo ir mažiausios vienkartinio bilieto kainos nustatymo

1. **Parengto tarybos sprendimo projekto tikslai ir uždaviniai**

Lietuvos Respublikos kelių transporto kodekso 16 straipsnio 2 dalis reglamentuoja, kad „keleivių vežimo reguliariais reisais vietinio susisiekimo maršrutais konkrečius tarifų dydžius nustato savivaldybių tarybos. Šie tarifų dydžiai peržiūrimi ne rečiau kaip kartą per metus, atsižvelgiant į vežimo sąnaudų, gautų pajamų pokyčius ir viešųjų paslaugų sutartyse tarp savivaldybių ir vežėjų numatytus įsipareigojimus“.

Molėtų rajono savivaldybės tarybos 2008 m. gegužės 28 d. sprendimu Nr. B1-88 „Dėl tarifo už keleivių vežimą UAB Molėtų autobusų parko vietiniais reguliaraus susisiekimo autobusų maršrutais nustatymo“ buvo nustatytas 0,28 Lt tarifas už UAB Molėtų autobusų parko 1 keleivio važiuojamą kilometrą, vežant keleivius vietinio (priemiestinio) reguliaraus susisiekimo autobusų maršrutais. 2014 metais dėl euro įvedimo nustatytas tarifas buvo konvertuotas į 0,08 Eur.

UAB Molėtų autobusų parko (toliau - Bendrovė) direktorius 2019 m. spalio 10 d. rašte Nr. IS-22 „Dėl vietinio susisiekimo tarifų padidinimo“ pateikiavežimo sąnaudų, gautų pajamų pokyčius ir prašo nustatyti keleivių vežimo reguliariaisiais reisais vietinio susisiekimo maršrutuose tarifą - 0,11 euro be pridėtinės vertės mokesčio už vieną keleivio kilometrą ir mažiausią vienkartinio bilieto kainą – 0,55 euro be pridėtinės vertės mokesčio.

Nuo 2008 metų dėl didėjančių kuro kainų, dėl minimalaus mėnesinio atlygio pokyčio nuo 232 (800 litų) Eur iki 555 Eur, dėl nuolat mažėjančio pervežamų keleivių skaičiaus Savivaldybė kiekvienais metais, siekdama užtikrinti viešąją keleivių pervežimo Molėtų rajono savivaldybės vietiniais maršrutais paslaugą (toliau – paslauga), skiria vis didesnę dotaciją nuostoliams keleivių pervežimui vietiniais maršrutais padengti. Pateikiama Bendrovės informacija apie vežimo sąnaudas, gautų pajamų pokyčius:

1. Vietinio susisiekimo maršrutų pajamų 2010 metų ir 2018 metų palyginimas

|  |  |  |  |
| --- | --- | --- | --- |
| Pajamos | 2010 m. | 2018 m. | Pajamų palyginimas 2010 m. ir 2010 m. |
| Už parduotus bilietus | 30246 | 28011 | -2235 |
| Už rajono mokinių vežimą | 178713 | 88168,0 | -90545 |
| Lengvatų finansavimas | 10157 | 9212 | -945 |
| Dotacija | 77397 | 205000 | 127603 |
| Iš viso | 296513 | 330391,0 | 33878 |

1. 2017 metų ir 2018 metų pajamų ir sąnaudų rodikliai

|  |  |  |  |
| --- | --- | --- | --- |
| Pajamos | 2017 m. | 2018 m. | Palyginimas |
| 1 | 2 | 3 | 4 |
| Už parduotus bilietus | 26874 | 28011 | 1137 |
| Už rajono mokinių vežimą | 93995 | 88168,0 | -5827,0 |
| Lengvatų finansavimas | 8632 | 9212 | 580 |
| Iš viso | 129501 | 125391 | -4110 |
| 1 | 2 | 3 | 4 |
| Dotacija nuostoliams padengti  priemiesčio maršrutuose  su 5% rentabilumu | 185000 | 205000 | 20000 |
| Iš viso | 314501 | 330391 | 15890 |
|  |  |  |  |
| Sąnaudos | 2017 m. | 2018 m. | Palyginimas |
| Tiesioginės | 158147 | 170540 | 12393 |
| Netiesioginės | 81494 | 86245 | 4751 |
| Veiklos | 54788 | 56802 | 2014 |
| Iš viso | 294429 | 313587 | 19158 |

1. Įvertinus pravažiuotus kilometrus ir patirtas sąnaudas pateikiama 1 kilometro savikaina:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Metai | 2010 | 2011 | 2012 | 2013 | 2014 | 2015 | 2016 | 2017 | 2018 |
| 1 km savikaina, Eur | 0,99 | 0,96 | 0,97 | 1,04 | 1,00 | 0,98 | 1,02 | 0,98 | 1,00 |

Atsižvelgus į paskaičiuotą vidutinę Bendrovės 1 km savikainą vietinio susisiekimo maršrutuose prašoma nustatyti mažiausią vienkartinio bilieto kainą 0,55 Eur. Taip pat planuojamas vietinio susisiekimo maršrutas iš Luokesos k. toliau važiuojant Molėtų miesto maršrutu, todėl reikalinga mažiausia bilieto kaina, kuri atitiktų miesto maršrutų bilietų kainas. Miesto maršrutuose bilieto kaina yra vienoda, nepriklausomai nuo važiuoto atstumo.

1. Skaičiuojama keleivio 1 km savikaina, kuri gaunama pagal formulę:  
   4.1. Pajamos / patvirtintas tarifas = keleivių kilometrai;  
   4.2. Sąnaudos / keleivių kilometrai = keleivio 1 km. savikaina.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Metai | 2010 | 2011 | 2012 | 2013 | 2014 | 2015 | 2016 | 2017 | 2018 |
| Keleivio 1 km savikaina, Eur | 0,11 | 0,12 | 0,12 | 0,14 | 0,14 | 0,16 | 0,18 | 0,18 | 0,20 |

Atsižvelgus į paskaičiuotą vidutinę keleivio 1 km savikainą prašoma patvirtinti tarifą - 0,11 Eur.

Šio sprendimo tikslas - nustatyti nuo 2019 m. lapkričio 1 d. keleivių vežimo reguliariaisiais reisais vietinio susisiekimo maršrutuose tarifą - 0,11 euro be pridėtinės vertės mokesčio už vieną keleivio kilometrą ir mažiausią vienkartinio bilieto kainą – 0,55 euro be pridėtinės vertės mokesčio.

**2. Šiuo metu esantis teisinis reglamentavimas:**

Lietuvos Respublikos vietos savivaldos įstatymo 16 straipsnio 2 dalies 37 punktas, 18 straipsnio 1 dalis;

Lietuvos Respublikos kelių transporto kodekso 16 straipsnio 2 dalis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – nustatytas didesnis keleivių vežimo reguliariaisiais reisais vietinio susisiekimo maršrutuose tarifas padidins Bendrovės, kuri šiuo metu teikia paslaugą, pajamas ir sumažins Savivaldybės dotaciją nuostoliams keleivių pervežimui vietiniais maršrutais padengti.

Neigiamos pasekmės – vietiniais maršrutais važiuojantys keleiviai patirs didesnes išlaidas.

**4. Priemonės sprendimui įgyvendinti**

Vykdyti Molėtų rajono savivaldybės tarybos sprendimą.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Nėra.

**6. Vykdytojai, įvykdymo terminai**

UAB Molėtų autobusų parkas. Sprendimas įsigalioja nuo 2019 m. lapkričio 1 d.